**Dokumentaristi iz celog sveta stižu u Užice na Interakciju**

*Užice će biti domaćin oko 100 dokumentarista koji će učestvovati u šest različitih programa*

**Užice, 24. jul 2024. - Međunarodna produkcijska, edukativna i programska platforma *Interakcija*, već skoro dve decenije posvećena kratkom dokumentarnom filmu i ove godine tokom avgusta okupiće studente filmskih akademija, ali i istaknute dokumentariste, renomirane predavače sa različitih meridijana, kao i najmlađe – srednjoškolce koji tek ulaze u svet filma.**

**Od 20. do 27. avgusta, Užice će ugostiti oko 100 dokumentarista koji će učestvovati u jednom od 6 programa *Interakcije*. Ove godine biće održano 19. izdanje Studentskog filmskog kampa, 3. izdanje Festivala kratkog dokumentarnog filma, kao i Radionica dokumentarnog filma koja se održava po dvanaesti put. U okviru ovogodišnje Interakcije, takođe će biti realizovana Teen Doc radionica, koja je pokrenuta prošle godine, kao i novi program XR Interakcija – Ko-kreiranje budućnosti.**

**STUDENTSKI FILMSKI KAMP**

Ovogodišnja *Interakcija*, kao i prethodnih godina, započinje dolaskom petnaest učesnika [Studentskog filmskog kampa](https://www.interaction.rs/sr/studentski_kamp/), koji će od 10. do 26. avgusta, snimiti tri kratka dokumentarna filma u Užicu, Požegi i Čačku na temu *Tragovi koji nestaju*.

Učesnici rade pod mentorstvom Efima Graboja, izraelskog reditelja, a filmovi će predpremijerno biti prikazani 26. avgusta na svečanom zatvaranju Festivala *Interakcija* u Užicu, a tradicionalno i dan kasnije u Dvorani Kulturnog centra Beograda.

Ovogodišnji učesnici Kampa – studenati režije, kamere, montaže, dizajna zvuka i produkcije, u prethodna dva meseca imali su priliku da slušaju [onlajn predavanja](https://www.interaction.rs/sr/eksperti_kamp/) nagrađivanih dokumentarista iz SAD – Džejmija Melcera, profesora na Stenford Univerzitetu, kao i Krisa Filiponea, čiji je dokumentarac *Stanica Huntsville*, koji je režirao zajedno sa profesorom Melcerom, premijerno prikazan na Berlinskom festivalu. Takođe, Megan Barker, antropološkinja i predavačica na UCL - Institutu za obrazovanje u Londonu i Uroš Živković, programski direktor [*Tačke povratka*](https://tackapovratka.rs/), podelili su svoje iskustvo o cirkularnim migracijama sa učesnicima Kampa.

**RADIONICA DOKUMENTARNOG FILMA**

[Radionica dokumentarnog filma](https://www.interaction.rs/sr/radionica-dokumentarnog-filma/) je od 2011. godine sastavni deo *Interakcije* i namenjena je filmskim profesionalcima, studentima filmskih akademija, kao i svima onima koji žele da unaprede znanje i veštine iz oblasti kreativnog dokumentarnog filma ili da razvijaju svoje dokumentarne projekte sa našim tutorima.

Za učešće na ovogodišnjoj Radionici izabrano je 28 učesnika, a [predavači](https://www.interaction.rs/sr/eksperti-2/) su renomirani eksperti iz oblasti dokumentarnog filma – Rada Šešić, programerka brojnih festivala, predavačica i nagrađivana autorka dokumentarnih filmova, selektorka takmičarskog programa dokumentarnog filma *Sarajevo film festivala* i Kris Filipone, već pomenuti američki dokumentarista.

Pet učesnika Radionice, čiji su projekti izabrani za *Doc in Progress*, kroz individualne i grupne konsultacije će razvijati svoje projekte sa tutorima. Pored Rade Šešić i Krisa Filiponea, ovogodišnji tutori su i Iva Plemić Divjak, producentkinja i predsednica IO Udruženja dokumentarista Srbije – *DokSrbija*, Vauter Jansen, osnivač kompanije za festivalsku distribuciju i prodaju *Square Eyes* i Džejmi Melcer, dokumentarista iz SAD.

**FESTIVAL INTERAKCIJA**

Treće izdanje [Interakcija Festivala](https://www.interaction.rs/sr/festival-2/), posvećenog kratkim kreativnim dokumentarcima, biće održano od 20. do 26. avgusta u Užicu, u Letnjoj bašti Gradskog kulturnog centra.

U takmičarskom programu biće prikazano 15 kratkih dokumentaraca pažljivo biranih od strane umetničkog direktora Festivala – reditelja Dejana Petrović i programskog savetnika Endrua Mohsena, egipatskog filmskog kritičara i programera brojnih festivala.

Takođe, u okviru dva vantakmičarska programa – *U fokusu* i programu *Interscreen* biće prikazani odabrani kratki dokumentarni filmovi. Program *U fokusu* je kurirala gošća selektorka – Nadica Denić, istraživačica filma iz Amsterdama i dugogodišnja savetnica programera festivala *IDFA*, dok program *Interscreen*, tradicionalno, predstavlja odabrane filmove učesnika Kampa i Radionice.

Pored publike u ovogodišnjoj prestonici kulture – Užicu, i publika u Požegi i Čačku, će moći da prati program festivala u periodu od 21. do 25. avgusta u Bioskopu SKC Požega i Kulturnom centru Čačka.

Nagrada za najbolji film, koju obezbeđuje *Sirogojno Company*, biće dodeljena na svečanom zatvaranju 26. avgusta u Užicu, a pored glavne nagrade, biće dodeljena i Nagrada žirija mladih (koja se dodeljuje u okviru projekta podžanog od strane Švajcarske vlade – *Kultura za demokratiju*, koji realizuje *Hartefakt* Fond), kao i Nagrada publike.

Ovogodišnji program Festivala biće objavljen uskoro na sajtu *Interakcije*.

**TEEN DOC RADIONICA**

Od prošle godine tinejdžeri iz Srbije, zemalja regiona, a od ove godine i mladi iz Italije i Albanije, imaju priliku da u okviru [Teen Doc radionice](https://www.interaction.rs/sr/teen-doc-2/) nauče više o dokumentarnom filmu, ali i da kroz produkciju mini dokumentaraca razvijaju kreativnost.

Ovogodišnje izdanje Teen Doc Radionice okuplja 24 učesnika iz 8 zemalja, sa kojima će kao mentori raditi istaknuti [filmski profesionalci](https://www.interaction.rs/sr/eksperti-4/) – reditelji Vladimir Perović iz Srbije i Hanis Bagashov iz Severne Makedonije. Takođe, o produkciji dokumentarnog filma, tinejdžeri će učiti od producentkinje Ive Plemić Divjak, a o medijskoj pismenosti od istaknutih stručnjaka u ovoj oblasti – Darka Sokovića i Goran Zarić, iz kompanije *Propulsion*.

I ove godine, učesnici Teen Doc radionice čine i žiri mladih Festivala *Interakcija*, po čijoj se odluci dodeljuje Nagrada žirija mladih.

**MEET2TALK PROGRAM (M2T)**

[Meet2Talk](https://www.interaction.rs/sr/meet2talk-2/) je prateći program Interkacije, osmišljen sa ciljem da se kroz njega sretnu, upoznaju i razmene iskustva učesnici svih programa. M2T pokreće diskusije o temama važnim za produkcione i autorske apekte rada na dokumentarnim projektima, o evoluciji savremenog dokumentarnog filma, kao i temama vezanim za odnos filma i društva.

Ovogodišnji M2T obuhvata javne programe – jedan Panel i pet Talks sesija sa renomiranim ekspertima iz celog sveta, kao i interni program – Speed Meetings za učesnike svih programa *Interakcije*, a sa ciljem da im se kroz organizaciju ekspertskih konsultacija pruži mogućnost razmene ideja i ostvarivanja potencijalnih dugoročnih saradnji.

Program M2T i imena eksperata će biti objavljeni uskoro na sajtu *Interakcije*.

**XR INTERAKCIJA**

[Interakcija XR - Ko-kreiranje budućnosti](https://www.interaction.rs/sr/xr-2/) je novi program *Interakcije*, koji podrazumeva XR izložbu koja će biti organizovana u Užicu od 22. do 25. avgusta u Gradskom kulturnom centru Užica. Kustos izložbe je istaknuti XR ekspert – Georgi Molodtsov, reditelj i producent, takođe alumnista *Interakcija* Kampa (2007). Na izložbi će biti predstavljeni interaktivni XR radovi i 360 XR dokumentarci koji pomeraju granice dokumentarnog filma u okviru najsavremenijih tehnologija. Pored izložbe, ovogodišnja Interakcija će u okviru XR Konferencije (24.08.) ugostiti istaknute inostrane predavače koji će se u svojim izlaganjima baviti temom potencijala XR tehnologije u dokumentarnom filmu.

Program XR Interakcija – Ko-kreiranje budućnosti je podržan od strane Višegrad Fonda. Uspostavlja i neguje saradnju između različitih regiona kroz partnerstvo sa Festivalom animiranog filma *Tofuzi* iz Gruzije i drugim partnerima iz Poljske, Mađarske, Bosne i Hercegovine, Crne Gore i Severne Makedonije. Pored programa koji će biti održani uživo tokom *Interakcije*, *Interakcija* XR podrazumeva i seriju onlajn radionica za koje su [**otvorene prijave**](https://www.interaction.rs/sr/xr-radionica/)do 1. avgusta, a koja poziva mlade stvaraoce (13-21) u oblasti dokumentarnih filmova i animacije, da prošire uticaj svog filmskog stvaralaštva kroz najnovije tehnologije XR/VR/AI i imerzivno pripovedanje.

Interakciju 2024 realizuje Nezavisni filmski centar *Filmart*, u okviru programa *Užice - prestonica kulture Srbije 2024.godine* u saradnji sa Gradskim kulturnim centrom Užice, a uz podršku Ministarstva kulture Srbije, Filmskog centra Srbije, Ministarstva turizma i omladine, Grada Užice, Grada Čačka, Opštine Požega, Ambasade SAD u Beogradu, podršku Vlade Švajcarske u okviru projekta *Kultura za demokratiju* koji sporovodi Hartefakt fond, Višegrad fonda, CEI – Centralno-evropske inicijative, British Council-a (kroz program CC4WBs), Fondacije *Hajnrih Bel* u Beogradu, Media Deska – Kreativna Evropa Srbija, Austrijskog kulturnog foruma, kompanija *Cinnamon Films* i *Textil* Užice, Poslovnog kluba Zapadne Srbije i drugih partnera.

Kontakt:  
Marija Todorović, menadžerka odnosa sa medijima  
Nezavisni filmski centar Filmart​ ​  ​

​e: [press.interaction@film-art.org](mailto:press.interaction@film-art.org) |​ m: ​0644523827

w: [www.interaction.rs](http://www.interaction.rs)   ​  
  
Pratite nas na društvenim mrežama:

[Instagram](https://www.instagram.com/interaction.docs/) |​ [Facebook](https://www.facebook.com/interaction.docs) |​ [YouTube](https://www.youtube.com/user/FilmArtPozega/videos?app=desktop)